# 4. PIELIKUMS

**REZOLŪCIJA MEPC.299(72)**

**(pieņemta 2018. gada 13. aprīlī)**

**2004. GADA STARPTAUTISKĀS KONVENCIJAS PAR KUĢU BALASTA ŪDENS UN NOSĒDUMU KONTROLI UN PĀRVALDĪBU GROZĪJUMI**

**E-1. un E-5. noteikuma grozījumi**

**(Papildu apskašu apstiprināšana balasta ūdens pārvaldības starptautiskajā apliecībā)**

JŪRAS VIDES AIZSARDZĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 38. panta a) punktu, kas attiecas uz Jūras vides aizsardzības komitejas funkcijām, kuras tai ir piešķirtas ar starptautiskajām konvencijām par kuģu izraisītā jūras piesārņojuma novēršanu un kontroli;

ŅEMOT VĒRĀ 2004. gada Starptautiskās konvencijas par kuģu balasta ūdens un nosēdumu kontroli un pārvaldību (*BWM* konvencijas) 19. pantu, kurā aprakstīta grozījumu procedūra un saskaņā ar kuru Organizācijas Jūras vides aizsardzības komitejai tiek uzdots izskatīt Konvencijas grozījumus, lai dalībvalstis varētu tos pieņemt;

savā septiņdesmit otrajā sesijā IZSKATĪJUSI ierosinātos *BWM* konvencijas E‑1. un E‑5. noteikuma grozījumus par papildu apskašu apstiprināšanu balasta ūdens pārvaldības starptautiskajā apliecībā,

1. PIEŅEM saskaņā ar *BWM* konvencijas 19. panta 2. punkta c) apakšpunktu grozījumus, kas veikti E-1. un E-5. noteikumā un kuru teksts ir izklāstīts šīs rezolūcijas pielikumā;

2. NOSAKA saskaņā ar *BWM* konvencijas 19. panta 2. punkta e) apakšpunkta ii) daļu, ka grozījumus uzskata par pieņemtiem 2019. gada 13. aprīlī, ja vien pirms šī datuma vairāk kā viena trešdaļa dalībvalstu nepaziņo ģenerālsekretāram, ka grozījumiem nepiekrīt;

3. AICINA dalībvalstis ņemt vērā to, ka saskaņā ar *BWM* konvencijas 19. panta 2) punkta f) apakšpunkta ii) daļu minētie grozījumi stājas spēkā 2019. gada 13. oktobrī pēc tam, kad tie ir pieņemti saskaņā ar iepriekšminēto 2. punktu;

4. TURKLĀT AICINA dalībvalstis apsvērt iepriekš minēto *BWM* konvencijas grozījumu, cik iespējams, drīzu piemērošanu kuģiem, kam ir tiesības kuģot ar dalībvalsts karogu;

5. LŪDZ ģenerālsekretāru *BWM* konvencijas 19. panta 2. punkta d) apakšpunkta vajadzībām nosūtīt šīs rezolūcijas apliecinātas kopijas un pielikumā iekļauto grozījumu tekstu visām *BWM* konvencijas dalībvalstīm;

6. TURKLĀT LŪDZ ģenerālsekretāru šīs rezolūcijas un tās pielikuma kopijas nosūtīt tiem Organizācijas locekļiem, kas nav *BWM* konvencijas dalībvalstis;

7. TURKLĀT LŪDZ ģenerālsekretāru sagatavot apliecinātu *BWM* konvencijas konsolidēto tekstu.

PIELIKUMS

# *BWM* KONVENCIJAS PIELIKUMA GROZĪJUMI

**(Papildu apskašu apstiprināšana balasta ūdens pārvaldības starptautiskajā apliecībā)**

**E iedaļa. Apskates un sertificēšanas prasības balasta ūdens pārvaldībai**

**E-1. noteikums. Apskates**

1. 1.5. punktā svītro pēdējo teikumu: “Tādas apskates apstiprina apliecībā, kas izdota saskaņā ar E-2. vai E-3. noteikumu.”

# E-5. noteikums. Apliecības termiņš un spēkā esamība

2. 8. punkta ievaddaļā vārdus “ikgadējā apskate” aizstāj ar “ikgadējā vai starpperioda apskate”.

3. 8.3. punktā vārdus “ikgadējas apskates” aizstāj ar “ikgadējas vai starpperioda apskates”.

4. Pašreizējo 9.1. punktu svītro un pašreizējo 9.2.–9.4. punktu attiecīgi pārnumurē par 9.1.–9.3. punktu.

\*\*\*